**Møtereferat Nordberg Skole FAU**

**Tidspunkt: mandag 28.02.2021 kl 19:00, Personalrommet på Nordberg skole**

|  |  |  |  |
| --- | --- | --- | --- |
| **Klasse**  | **Navn** | **Til stede** | **Fraværende** |
| 8A | Maria Dahlstrøm | X |  |
| 8B | Ann Linda Furstenberg |  | X |
| 8C | Anette Smedvig | X |  |
| 8D | Jostein Hagemo |  | X |
| 8E | Morten Sand | X |  |
| 8F | Kathrine Bjørgo |  | X |
| 9A | Margit Moen | X |  |
| 9B | Rune Larsen |  | X |
| 9C | Kjetil Svangtun | X |  |
| 9D | Torstein Kloster | X |  |
| 9E | Ragnhild Seip |  | X |
| 9F | Bjørn Stensaker | X |  |
| 10A | Ingrid Elise Hoff | X |  |
| 10B | Fredrik Schjold | X |  |
| 10C | Kristine Vejrup | X |  |
| 10D | Henrik Strøm-Roum | X |  |
| 10E | Anita Sylte | X |  |
| 10F | Nina Selboskar |  | X |
|  |  |  |  |

**Nyttige lenker:**

|  |  |
| --- | --- |
| Nordberg skoles FAU  | Nordberg skoles skolemiljøutvalg |
| Nordberg skoles driftsstyre | Oslo Kommunale Foreldreutvalg |
|  |  |

1. **Skoleledelsen informerer**
* **Elevundersøkelsen:** Skolen har fått resultatene og skal jobbe med disse på trinnene og i klasseteam i uke 10-12. Skolen analyserer og dypdykker og finner gode tiltak som er godt egnet for de enkelte klassene. Tiltakene evalueres etter en periode. Elevrådet skal også se på undersøkelsen og bidra med innspill.
* **Elevmedvirkning:**Ett av Nordberg skoles fokusområder som kommer til syne både i skolens profiltekst og i strategisk plan. Skolen skal ha et dagsseminar i mars for 8 elever fra elevrådet hvor vi skal involvere elevene i flere ulike saker og be om konkrete innspill i disse sakene. Elever på alle trinn har deltatt på klasseteammøter og drøftet læringsmiljøet. De har kommet med gode innspill. Skolen gjennomfører jevnlige miljøtimer på alle trinn med elevmedvirkning som hovedfokus. Elevrådet har et eget årshjul som følges opp, og ledelsen har lunsj med elevrådsstyret en gang i måneden.
* **Utearealer:** For ca to år siden fikk skolen 180 000 kr fra Nordberg Skoles Venner. Disse skulle brukes til å oppgradere uteområdet. Skolen hadde befaring med skoleeier, elevrådet, driftsleder m.fl., og det ble bestemt at det skulle kjøpes inn bordtennisbord, sittebenker og bord. Skolen ved assisterende rektor har purret jevnlig, senest i uke 8, uten at det har skjedd noe i saken.

(Rett etter at FAU-møtet ble avholdt fikk skolen tilbakemelding om at bestillingen er sendt, og Oslo Bygg var på ny befaring. Bord/benker/bordtennisbord antas å komme på plass i april/mai).

* **Temauker:** Skolen skal legge til rette for læring innenfor de tre tverrfaglige temaene folkehelse og livsmestring, demokrati og medborgerskap, og bærekraftig utvikling. De tre tverrfaglige temaene i læreplanverket tar utgangspunkt i aktuelle samfunnsutfordringer som krever engasjement og innsats fra enkeltmennesker og fellesskapet i lokalsamfunnet, nasjonalt og globalt. Elevene utvikler kompetanse knyttet til de tverrfaglige temaene gjennom arbeid med problemstillinger fra ulike fag. Elevene skal få innsikt i utfordringer og dilemmaer innenfor temaene. De skal forstå hvordan vi gjennom kunnskap og samarbeid kan finne løsninger, og de skal lære om sammenhenger mellom handlinger og konsekvenser. I tillegg til å jobbe innenfor disse temaene gjennom hele året, har alle trinn nå gjennomført temauker, og elevene er veldig fornøyde og gir positive tilbakemeldinger.
* **Høyt sykefravær:** Skolen har hatt høyt sykefravær de siste ukene, både blant elever og ansatte. Skolen forsøker å skaffe vikarer, men i slike utfordrende perioder kan det være noe må gå ut eller endres. Ledelsen ber om forståelse for dette, og vil trygge foresatte på at de gjør det de kan for å opprettholde vanlig drift og gjennomføre undervisningen som vanlig.
* **Naturfagsrom:**Rommene er pusset opp og klare til bruk, nytt møblement kommer i uke 14. Det ble oppdaget vannskader i vegg mot mat og helse-rommet. Mens dette utbedres, vil mat og helse-undervisningen foregå på ett rom, samt i klasserom. Dette ferdigstilles i uke 10.
* **Prøvemuntlig:** 10. trinn gjennomfører prøvemuntlig i uke 11. Skolen ønsker at elevene skal trenes i situasjonen og har ikke fokus på resultat/karakterer. Elevene skal ha en god opplevelse og få gode og tydelige tilbakemeldinger og fremovermeldinger, samt være preppet før slike situasjoner i videregående.

**Oppfølging av tidligere innspill fra FAU:**

* **Skolemiljøutvalget (SMU)**: FAU har registrert at det ikke har vært aktivitet i Skolemiljøutvalget over lengre tid.

**Svar:** Skolemiljøutvalgets medlemmer overlapper i stor grad med medlemmene i skolens driftsstyre (skoleledelsen, elevrådsledere, FAU, ansatte). Driftsstyret har månedlige møter, og tidligere har SMU-møtene vært arrangert som formøte til driftsstyremøtene. I fjor opererte FAU med en del ad hoc-grupper som tok for seg ulike saker som tidligere sorterte til SMU, slik at behovet for SMU-møter ble ytterligere redusert en periode. Skolen er imidlertid pålagt å avholde SMU-møter, og planlegger å gjeninnføre disse i forkant av driftsstyremøtene fremover.

* **Læremidler:**FAU ønsker at en oversikt over fysiske og digitale ressurser samles på ett sted for hvert fag og hver klasse, slik at barn og voksne kan ha oversikt over det som er tilgjengelig.

**Svar:** Skolen har bestilt en rekke nye læremidler (bøker). De deles ut fortløpende. Skolen forbereder også en liste over hvilke digitale læremidler som benyttes i de ulike fagene.

* **Karakterer og vurderingspraksis*:*** FAU har fått tilbakemelding om at kommunikasjonen rundt karaktersettingen av enkelte oppleves som mangelfull. Det gjelder kanskje særlig på 8.trinn. Det er også elever som opplever å ikke få god nok begrunnelse for karakterene. FAU har bedt om erfaringer fra bruk av fremovermeldinger til elevene underveis i semesteret.

**Svar:** Skolens vurderingspraksis bygger på forskning. Elevene selv skal være aktive i hele læringsprosessen. De skal, med veiledning, kunne beskrive sin kompetanse ut fra mål og kriterier og forstå hvordan de skal komme seg videre. Vi gir kun tallkarakterer til elevene til 1. termin, 2. termin og standpunkt. Vi jobber kontinuerlig med å utarbeide god vurderingspraksis og ser at gode tilbakemeldinger og fremovermeldinger er det som gir gode læringsresultater. Elevene skal vite hvordan de ligger an og hvordan de skal jobbe for å heve sin kompetanse. Det som skjer i klasserommet, er viktig; det er her vi kan være tett på og gi konkrete tilbakemeldinger i situasjonene (nærhet i tid). Derfor forventer vi at elevene er på skolen 190 skoledager i løpet av året. Elevene våre får en kombinasjon av muntlige og skriftlige tilbakemeldinger, og vi prøver å være tydelige på HVA en tilbakemelding er. Vi jobber også for å skape god systematikk slik at elevene skal få med seg både skriftlige og muntlige tilbake- og fremovermeldinger (føre egen logg, stikkord osv). Vi jobber med å utarbeide et vurderingsårshjul hvor vi ser på type vurdering, tidspunkt, form, innhold, og også på "vurderingsdagen" (nå kalt forberedelse til utviklingssamtale) som kommer i forkant av utviklingssamtalene. Vi skal ta opp dette temaet med elevene på elevseminaret neste uke og kommer til å ta med oss deres innspill videre i prosessen.

*FAU vil følge denne saken gjennom året og be om jevnlig status fra skolens ledelse. FAU ønsker at tilbakemeldinger skal være tydelige og konkrete. Det kan virke som det mangler en konsistent praksis for tidspunkt og form. Det er en fordel om foreldre kan varsles når tilbakemeldinger gis.*

**2)** **Orienteringer fra ulike fora**

**Driftsstyret:** *se* *hjemmeside* *for referat.*

**Vårballgruppa:** Vinterballet for 10. trinn avholdes 21. april 2022. FAU er i dialog med skolen gjennom to representanter (Ragnhild Seip, 9E og Kristine Vejerup, 10C). Salg av kjoler og dresser er under planlegging.

**Oslo kommunale foreldreutvalg (KFU) - Nordberg i gruppe E**:

Morten Sand orienterer fra forrige møte. Skolegruppe E består av bydeler fra ulike kanter av byen. Særlig interessant å høre hvordan enkelte av skolene andre steder i mye større grad engasjerer seg i og legger til rette for barnas fritidsaktiviteter. Ofte ikke mange andre alternativer. Forumet oppleves som mer interessant enn matnyttig.

**Samarbeidsutvalget for skoler i Nordre Aker (SUSNA)**:

Ingen aktivitet.

**3) Eventuelt**

* Evaluering av klassetur: Det har ikke kommet vesentlige innspill knyttet til evalueringen av klasseturen til Rjukan. FAU vil oppfordre at evalueringen gjøres raskere etter neste års tur.
* Bruk av Glasshuset: Undervisningsbygg ønsker ikke å leie ut Glasshuset til private arrangementer etter uheldige episoder med bråk og hærverk. Det leies ikke lenger bort på kveldstid, kun i skoletiden og med lærer til stede. FAU mener dette er uheldig og vil ta kontakt med Undervisningsbygg. FAU mener det er svært viktig at det er tilgang til å leie lokale til klassesamlinger og annet sosialt i skolens regi. FAU vil fortsette dialogen med eier, og utarbeide forslag til retningslinjer for utleie.